Document ID: /roh_data/filtered/fineweb-2-filterrobots_roh.jsonl.gz/31429

Tecnicistas e tecnicists dal tun lavuran tar radio e televisiun, en studios dal tun, teaters, salas da concert, firmas da sonorisaziun ed en l’industria da film e da musica. Els/ellas èn ils experts e las expertas per la sonorisaziun, la registraziun e la transmissiun da tuns. Lur incumbensa principala consista en concepir ils maletgs sonors che duain vegnir emess sur autpledader u ureglier tenor aspects tecnics ed artistics.
En lur activitad cumbineschan tecnicistas e tecnicists dal tun know-how cun furmaziun musicala. Els/ellas intermedieschan tranter las pretaisas artisticas e las pussaivladads tecnicas.
Visavi artistas, dirigents, cumponistas u reschissurs surpiglian las tecnicistas ed ils tecnicists la funcziun da partenaris cumpetents che gidan a realisar il meglier pussaivel lur intenziuns ed a sviluppar cumplainamain lur savair. Cun utilisar ils meds tecnics adequats, regular ils singuls chanals, eleger e plazzar ils microfons po il tecnicist u la tecnicista dal tun influenzar la tonalitad.
Tar sonorisaziuns ed emissiuns live surveglian las tecnicistas ed ils tecnicists dal tun permanentamain la qualitad dal tun. Sin defurmaziuns e disturbis dal tun ston els/ellas pudair reagir immediat cun manipular il dretg buttun u reglader. Era en cas da disturbis tecnics dovri ina sperta survista e reacziun. Ulteriuras incumbensas èn la preparaziun ed il mantegniment da l’infrastructura tecnica (pults da maschadar, microfons, sistems da registraziun da pliras lingias, maschinas master, apparats da mesirar, autpledaders, amplifitgaders etc.) e la participaziun tar la planisaziun d’indrizs tecnics dal tun.